देश के अलग-आल्ग राज्य के संगे-संगे बिहार के लोग के नगदी के भारी कमी से जूझतारे। शहर अवुरी गांव-जवार से आईल लोग बैंक अवुरी एटीएम के चक्कर लगावतारे। बतावल जाता कि पईसा के कमी के चलते बहुत शहर के एटीएम बंद पड़ल बा। जदी खुलल बा त ओकरा में पईसा नईखे।पटना समेत बिहार के तामम जिला में एटीएम में पईसा नईखे। लोग 10-10 एटीएम घूमतारे। जदी जवना एटीएम में पईसा बा उहां पता चलते लोग के लाइन लाग जाता।
पईसा के कमी के चलते बैंक मन मुताबिक पईसा नईखे देत। शादी-बिआह के मौका प रुपया हाथ में ना होखे से लोग के भारी परेशानी होखता। बतावल जाता कि पूर्णिया में जादेतर बैंक के एटीएम में पईसा नईखे। ग्राहक पईसा खाती दिनभर एटीएम के चक्कर काटे प मजबूर बाड़े।
स्टेट बैंक मुख्य शाखा के मुख्य प्रबंधक प्रभात कुमार के मानल जाए त बैंक के भीरी बड़का नोट के कमी हो गईल बा। ग्राहक बड़का नोट ले लेतारे लेकिन वापस बैंक में नईखे आवत। उ कहले कि पछिला एक महीना से आरबीआई के ओर मांग के मुताबिक बड़का नोट के सप्लाई नइखे कईल जात। अयीसना में आवे वाला दिन में समस्या में बढ़ोतरी हो सकता। उ कहले कि एसबीआई कोशिश करतिया कि लोग के कम से कम परेशानी होखे।
नगदी के कमी के मुद्दा प वित्त मंत्री अरुण जेटली कहले कि सरकार एकर समीक्षा कईले बिया। देश में नगदी के कमी नईखे सिर्फ कुछ जगह प अचानक मांग बढ़ जाए से इ परेशानी सोझा आईल बा।उ कहले कि देश में जरूरत से जादे नोट सर्कुलेशन में बा अवुरी बैंक में भरपूर मात्रा में नोट उपलब्ध बा। जेटली ट्वीट में बतवले कि सरकार देश में नगदी के हालात के समीक्षा कईले बिया अवुरी आवे वाला तीन दिन में सब ठीक हो जाई।
bho_Deva bho_Deva bho_Deva bho_Deva